КIэрэф Тимур США-м щытокIуэ
Америкэм и Штат Зэгуэтхэм я Детройт къалэм ди лъахэгъу КIэрэф Тимур хэгъэрейхэм ящыщ Меткалф Келвин рейтинг зэпеуэм щыхигъэщIащ.
Детройт и «Kronk Gym» пэш цIэрыIуэм профессионал боксым и пщыхьэщхьэ дахэ щекIуэкIащ. Абы щызэхэта зэIущIихым языхэзым КIэрэф Тимур щытекIуащ хэгъэрейхэм ящыщ Меткалф Келвин. Раундийми тепщэныгъэр щызыIыгъа ди лъахэгъум зыми шэч къызэтрамыхьа текIуэныгъэр зыIэригъэхьащ. Апхуэдэ щыкIэкIэ адыгэ щIалэм профессионал рингым епщIанэ зэIущIэр щригъэкIуэкIати, псоми я хьэрхуэрэгъухэм щефIэкIащ.
Иужьрей ехъулIэныгъэм и фIыгъэкIэ, курыт хьэлъагъ зиIэ боксёрхэм я рейтингым КIэрэф Тимур нэхъри зыкъыщиIэтащ. Абы иджыри зы лъэбакъуэ лъэщ щичащ профессионалхэм я деж дунейпсо чемпионыгъэм щIэбэныным хуэзышэ гъуэгуанэ гугъум. Ар ягъасэ КIэрэфхэ Залымрэ Арсенрэ.
Жыласэ Замир.
